புதுக்கோட்டை

**புதுக்கோட்டை** (ஆங்கிலம்:*Pudukkottai*) என்பது இந்திய மாநிலமான தமிழ்நாட்டில் உள்ள புதுக்கோட்டை மாவட்டத்தின் நிர்வாக மையம் ஆகும். வெள்ளாற்றின் கரையில் அமைந்துள்ள மிகப் பழமையான மற்றும் வரலாற்று ரீதியான நகரம் இதுவாகும். முத்தரையர், சோழர், தொடக்க கால பாண்டியர் மற்றும் தொண்டைமான்கள் ஆகியோரால் பல நேரங்களில் இது ஆளப்பட்டுள்ளது. மாநிலத் தலைநகரமான சென்னையிலிருந்து தென்மேற்கே 372 கிலோமீட்டர்கள் தொலைவிலும், திருச்சிராப்பள்ளியிலிருந்து தென்கிழக்கே 50 கிலோமீட்டர்கள் தொலைவிலும், மதுரையிலிருந்து வடகிழக்கே 108 கிலோமீட்டர்கள் தொலைவிலும் இந்நகரம் அமைந்துள்ளது. புதுக்கோட்டை சட்டமன்றத் தொகுதி திருச்சி மக்களவை தொகுதிக்கு உட்பட்டதாகும்.

## வரலாறு
முன்பு இப்பகுதியில் ஒரு கோட்டை இருந்திருக்கலாம் என்றும் பொ.ஊ. 1734-இல் நடைபெற்ற போரில் சந்தா சாகிப்பின் படைகளாலோ அல்லது தஞ்சாவூர் தளபதி ஆனந்தராவாலோ இந்தக் கோட்டை அழிவுற்றிருக்கலாம் என்ற கருத்து நிலவுகிறது. நகர் பகுதியில் பழைய கோட்டை இருந்ததற்கான சான்றுகள் எதுவும் இல்லை.பதினேழாம் நூற்றாண்டின் இறுதியில் இரகுநாதர் என்ற தொண்டைமான் மன்னரால் புதிதாக இங்கு கோட்டை கட்டப்பட்டதால்  புதுக்கோட்டை சமஸ்தனம் என்று பெயர் பெற்றது என்ற கருத்தும் உள்ளது. 1825-இல் பழைய ஊரை அழித்து புதிய நகரமானது விஜயரகுநாத தொண்டைமான் காலத்தில் உருவாக்கப்பட்டது. 1898-இல் மன்னர் மார்த்தாண்ட தொண்டைமான் ஐரோப்பா சென்று விக்டோரியா மகாராணியைச்  சந்தித்து திரும்பியதன் நினைவாக நகரில் ஒரு நகரமண்டபமானது வடக்கு இராஜவீதியில் கட்டப்பட்டது.(புதுக்கோட்டை சமஸ்தானத்திற்க்கு கிழக்கே ஐந்து கிலோமீட்டர் தொலைவில் பொற்பனைக்கோட்டை என்னும் கிராமத்தில் சங்ககாலக்கோட்டை இருந்த இடிபாடுகள் காணக்கிடைக்கின்றன. தமிழ்நாட்டில் சங்க நூல்களில் கூறப்பட்டுள்ளது போல அகழிகளுடன் கூடிய ஒரே கோட்டை இதுவாகும்)   
பண்டைய புதுக்கோட்டை சமஸ்தானத்தின் கிழக்குப் பகுதியை கலசமங்கலம் என்றும் மேற்குப் பகுதியை சிங்கமங்கலம் என்றும் அழைத்து வந்தனர். இவற்றை இணைத்து தொண்டைமான் மன்னர்களால் எழுப்பப்பட்ட புதிய கோட்டையை மையப்படுத்தி உருவான ஆட்சிப் பகுதியே, புதுக்கோட்டை சமஸ்தானம் என்று அழைக்கப்பட்டது. தொண்டைமான் மன்னர்களின் முடியாட்சியில் இருந்த புதுக்கோட்டைத் தனியரசு (சமஸ்தானம்) மார்ச் 3, 1948-இல் இந்திய ஒன்றியத்துடன் இணைக்கப்பட்டது.

## மக்கள் வகைப்பாடு

இந்திய 2011 மக்கள் தொகை கணக்கெடுப்பின்படி 117,630 மக்கள் இங்கு வசிக்கின்றார்கள். இவர்களில் 58,737 ஆண்கள், 58,893 பெண்கள் ஆவார்கள். புதுக்கோட்டை சமஸ்தான மக்களின் சராசரி கல்வியறிவு 91.35% ஆகும்,  இதில் ஆண்களின் கல்வியறிவு 95.53%,  பெண்களின் கல்வியறிவு 87.21% ஆகும். இது இந்திய தேசிய சராசரி கல்வியறிவான 59.5% விட கூடியதே. புதுக்கோட்டை சமஸ்தானம் மக்கள் தொகையில் 11,762 ஆறு வயதுக்குட்பட்டோர் ஆவார்கள்.

2011 ஆம் ஆண்டு மதவாரியான கணக்கெடுப்பின்படி, புதுக்கோட்டை சமஸ்தனத்தில் இந்துக்கள் 
79.40%, முஸ்லிம்கள் 15.14%, கிறிஸ்தவர்கள் 4.89%, சீக்கியர்கள் 0.02%, 0.04% பிற மதங்களைப் பின்பற்றுபவர்கள் மற்றும் சமயமில்லாதவர்கள் 0.50% பேர்களும் உள்ளனர்.

## சுற்றுலா
* அரசு அருங்காட்சியகம் (இது தமிழ்நாட்டின் இரண்டாவது பெரிய அருங்காட்சியகம்).
* புதுக்குளம் (இது புதுக்கோட்டை நகரின் தண்ணீர் தேவையை பூர்த்தி செய்யும் மனிதர்களால் உருவாக்கப்பட்ட பெரிய குளம்)

## சிறப்பு திருத்தலம்
* கோகர்ணேஸ்வரர் கோயில்
* ஶ்ரீ நாமபுரீஸ்வரர் திருக்கோவில் - ஆலங்குடி
* ஶ்ரீ மாரியம்மன் திருக்கோவில் - கொத்தமங்கலம்
* ஶ்ரீ பெருங்காரையடி மீண்ட அய்யனார் திருக்கோவில் - குலமங்கலம்
* ஶ்ரீ மெய்நின்றநாத சுவாமி திருக்கோவில் - நக்கீரமங்கலம் (கீரமங்கலம்)
*ஸ்ரீ விடங்கேஸ்வரர் கோவில் (மாங்காடு)

## மேற்கோள்கள்

## வெளி இணைப்புகள்

*Pudukkottai Colonial Postal Covers
*Pudukkottai District web site
*Interior Design Company in Pudukkottai

பகுப்பு:தமிழ்நாடு தேர்வு நிலை நகராட்சிகள்
பகுப்பு:புதுக்கோட்டை மாவட்டத்திலுள்ள ஊர்களும் நகரங்களும்